Dos Hermanas
(20. – 24. 4. 2026.)
Sunčana Andaluzija, uske ulice Seville, knjižnice pune inspirativnih ideja i nezaobilazni miris tapasa – upravo je tako izgledala Erasmus+ mobilnost na kojoj smo od 21. do 23. travnja 2026. godine sudjelovale u programu job shadowinga u španjolskom gradu Dos Hermanas, nedaleko od Seville.
Kao voditeljice knjižnica i službi u mreži Knjižnica grada Zagreba – Nika Čabrić (Bibliobusna služba) i Aleksandra Cvitković (Knjižnica Augusta Cesarca) – sudjelovale smo u mobilnosti organiziranoj u suradnji s Escuela Oficial de Idiomas Dos Hermanas s ciljem stručnog usavršavanja kroz program job shadowinga, odnosno neposrednog praćenja rada kolega u području obrazovanja odraslih, knjižničnih programa i upravljanja ustanovama.
Tijekom trodnevnog programa imale smo priliku iz prve ruke upoznati organizaciju rada partnerske ustanove, metode rada s odraslim korisnicima te svakodnevne aktivnosti španjolskih knjižničara i nastavnika. Posjetile smo knjižnice Biblioteca Municipal Pedro Laín Entralgo u Dos Hermanasu i Biblioteca Pública Municipal Doña Catalina de Perea u Utreri, gdje smo kroz razgovore, razmjenu iskustava i promatranje rada kolega upoznale različite modele poticanja čitanja, organizacije kulturnih programa i uključivanja lokalne zajednice u rad knjižnice. Posebno nas je zainteresirao CAPE sociokulturni pristup koji uspješno povezuje obrazovanje, kulturu i zajednicu te pokazuje koliko knjižnice mogu imati važnu društvenu i edukativnu ulogu.
Sudjelovale smo i u manifestaciji „Reading Marathon“ te posjetile Instituto de Educación Secundaria José María Infantes, jedinstveni školski muzej koji na zanimljiv način povezuje obrazovne i kulturne sadržaje. Upravo je mogućnost neposrednog praćenja rada kolega i razmjene iskustava s domaćinima bila jedan od najvrjednijih dijelova mobilnosti jer nam je omogućila stjecanje novih ideja i drukčijih pogleda na rad s korisnicima.
No Erasmus+ iskustvo nije bilo samo stručno usavršavanje, nego i kulturno i životno iskustvo koje ćemo dugo pamtiti. Sevilla nas je osvojila svojom živahnom atmosferom, spojem tradicije i suvremenosti te nevjerojatnom arhitekturom. Posjetile smo veličanstvenu katedralu Santa María de la Sede, čarobni kraljevski Alcázar i popularne Setas de Sevilla, s kojih se pruža pogled na cijeli grad. Posebno zanimljivo bilo je doživjeti atmosferu poznate Feria de Sevilla, jedne od najvažnijih andaluzijskih manifestacija, prepune glazbe, plesa, tradicionalnih haljina, konja, lampiona i vedrog duha juga Španjolske. Šetnje toplim andaluzijskim ulicama, večernja druženja i kušanje tradicionalnih tapasa dodatno su obogatili mobilnost i približili nam način života na jugu Španjolske.
Iz Andaluzije smo se vratile s puno novih profesionalnih znanja, međunarodnih kontakata, inspiracije i lijepih uspomena, ali i s potvrdom koliko međunarodne suradnje i job shadowing mogu obogatiti knjižničarski rad, otvoriti prostor novim idejama i potaknuti razvoj budućih programa i projekata u Knjižnicama grada Zagreba.

